Факультэт міжнародных адносін БДУ

Факультэт міжнародных адносін БДУ (ФМА) — падразьдзяленьне Беларускага дзяржаўнага ўнівэрсытэту, заснаванае ў кастрычніку 1995 году. Месьціцца ў Маскоўскім раёне Менску па вул. Ленінградзкай, д. 20 — насупраць Менскага чыгуначнага вакзалу. На 2018 год навучаньне па 6 спэцыяльнасьцях праходзіла каля 2500 студэнтаў, зь іх каля 500 іншаземцаў з 30 краінаў. Ажыцьцяўляся выкладаньне 17 замежных моваў. Само навучаньне праходзіла па-расейску. Факультэт налічваў звыш 300 супрацоўнікаў, зь іх 19 дактароў навук і 99 кандыдатаў навук. Асьпіранты і дактаранты факультэту абаранілі 11 доктарскіх і 72 кандыдацкія дысэртацыі. Будова На 2018 год Факультэт міжнародных адносін БДУ налічваў: 13 катэдраў — міжнародных адносін, дыпляматычнай і консульскай службы, міжнароднага права, міжнароднага прыватнага і эўрапэйскага права, міжнародных эканамічных адносін, міжнароднага турызму, мытнай справы, мовазнаўства і краіназнаўства Ўсходу, ангельскай мовы гуманітарных спэцыяльнасьцяў, ангельскай мовы эканамічных спэцыяльнасьцяў, германскіх моваў, раманскіх моваў, тэорыі і мэтодыкі выкладаньня расейскай мовы як замежнай; 7 цэнтраў — міжнародных дасьледаваньняў, інфармацыйна-аналітычны, дасьледаваньняў зьнешняй палітыкі ЗША, разьвіцьця аграэкатурызму, карэйскай мовы, іраназнаўства, турэцкай мовы і культуры. Навучаньне На 2018 год Факультэт міжнародных адносін БДУ рыхтаваў адмыслоўцаў па 6 спэцыяльнасьцях: міжнародныя адносіны — перакладнік-рэфэрэнт з 2 моваў і спэцыяліст у міжнародных дачыненьнях; міжнароднае права — юрыст-міжнароднік зь веданьнем замежных моваў; сусьветная эканоміка — эканаміст; міжнародны турызм — мэнэджар-эканаміст і перакладнік-рэфэрэнт з 2 моваў; мытная справа — мытнік; лінгвакраіназнаўства — перакладнік-рэфэрэнт з 2 моваў і ўсходазнаўца-міжнароднік. Набор у магістратуру ажыцьцяўляўся па 6 спэцыяльнасьцях: гісторыя міжнародных адносін і зьнешняй палітыкі — магістар гістарычных навук; юрыспрудэнцыя — магістар юрыдычных навук; сусьветная эканоміка — магістар эканамічных навук; кіраваньне ў сацыяльных і эканамічных сыстэмах — магістар кіраваньня і эканомікі; мэнэджмэнт масавых падзейных мерапрыемстваў (2 гады); усходазнаўства — магістар усходазнаўства. Падрыхтоўка дасьледнікаў у асьпірантуры й дактарантуры ажыцьцяўлялася па 9 спэцыяльнасьцях: гісторыя міжнародных адносін і зьнешняй палітыкі; сусьветная эканоміка; міжнароднае прыватнае права; эўрапейскае права; палітычныя інстытуты й этнапалітычная канфлікталёгія; тэорыя мовы; параўнальна-гістарычнае, тыпалягічнае і супастаўляльнае мовазнаўства; усходнія мовы; гісторыя і тэорыя культуры. Мінуўшчына 1 кастрычніка 1995 году Беларускі дзяржаўны ўнівэрсытэт заснаваў Факультэт міжнародных адносін (ФМА) на аснове катэдры міжнародных адносін Гістарычнага факультэту БДУ і катэдры міжнароднага права Юрыдычнага факультэту БДУ. Факультэт разьмясьцілі ў Першамайскім раёне Менску па вул. Акадэмічная, д. 25. 1 сьнежня 1995 году на ФМА БДУ ўтварылі яшчэ 2 катэдры: міжнародных эканамічных адносін і ангельскай мовы. 1 верасьня 1996 году дадалі катэдру ўсходніх моваў. З 1996 году грамадзкае аб’яднаньне «Разьвіцьцё» выдае пры ФМА «Часопіс міжнародных адносін і міжнароднага права». У кастрычніку 1998 году стварылі катэдру міжнароднага турызму. У 1998 годзе на ФМА БДУ абаранілі першую кандыдацкую дысэртацыю. У жніўні 2000 году заснавалі 2 катэдры: мытнай справы, міжнароднага прыватнага і эўрапейскага права. У верасьні 2000 году ў склад ФМА БДУ ўлучылі катэдру тэорыі й мэтодыкі выкладаньня расейскай мовы як замежнай. З 2001 году катэдру ангельскай мовы падзялілі на дзьве: гуманітарных і эканамічных спэцыяльнасьцяў. У сьнежні 2003 году на ФМА БДУ адчынілі Рэспубліканскі цэнтар кітаязнаўства, які з 2006 году стаў Інстытутам імя Канфуцыя. У 2004 годзе ў склад ФМА БДУ ўвайшлі катэдры сацыяльна-гуманітарных навук, культуралёгіі й сучасных замежных моваў Гуманітарнага інстытуту БДУ, якія знаходзіліся ў складзе факультэту да сакавіка 2009 году. У 2009 годьзе на ФМА БДУ адчынілі цэнтар карэязнаўства. У верасьні 2012 году факультэт пераехаў у новы навучальны корпус у Маскоўскім раёне Менску па вул. Ленінградзкая, д. 20 — насупраць Менскага чыгуначнага вакзалу. Дэканы Аляксандар Шарапа (1 кастрычніка 1995 — 2008) Віктар Шадурскі (з 1 верасьня 2008 году) Выпускнікі Уладзіслаў Фральцоў (1998) — доктар гістарычных навук (2018) Віктар Лукашэнка (1999) — памагаты прэзыдэнта Беларусі па нацыянальнай бясьпецы (з 2005 году) Алена Доўгань (2000) — доктарка юрыдычных навук (2014) Усевалад Янчэўскі (2000) — 2-і кіраўнік Беларускага парку высокіх тэхналёгіяў (з 2017 году) Дзьмітры Лукашэнка (2004) — старшыня Прэзыдэнцкага спартовага клюбу (з 2005 году) Сяргей Календа (2008) — пісьменьнік Марыя Валент (2011) — чэмпіёнка Эўропы па тайскім боксе (2010, 2013) Людміла Вядзернікава (2012) — тэхнічная кіраўніца Беларускага аддзяленьня Міжнароднага аб’яднаньня каратэ Крыніцы Вонкавыя спасылкі Грамадзкае аб’яднаньне «Разьвіцьцё» (рас.) «Часопіс міжнародных адносін і міжнароднага права» ISSN 2072-0513 (друк), ISSN 2072-0521 (он-лайн) (рас.)